CELEX: 52016PC0147
Language: ro
Date: 2016-03-16
Title: Propunere de DECIZIE A CONSILIULUI privind poziția care urmează să fie adoptată de Uniune în cadrul Comitetului mixt instituit prin Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în legătură cu adoptarea regulamentului de procedură al Comitetului mixt, precum și cu instituirea unor grupuri de lucru specializate și adoptarea mandatului acestora

COMISIA EUROPEANĂ
            Bruxelles, 16.3.2016
            COM(2016) 147 final
            2016/0080(NLE)
            Propunere de
            DECIZIE A CONSILIULUI
            privind poziția care urmează să fie adoptată de Uniune în cadrul Comitetului mixt instituit prin Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în legătură cu adoptarea regulamentului de procedură al Comitetului mixt, precum și cu instituirea unor grupuri de lucru specializate și adoptarea mandatului acestora
            
               
         
         
            
               EXPUNERE DE MOTIVE
            
            
               Acordul-cadru dintre Uniunea Europeană și statele membre ale acesteia, pe de o parte, și Republica Coreea, pe de altă parte (denumit în continuare „acordul”) a fost semnat la 10 mai 2010 și a intrat în vigoare la 1 iunie 2014.
            
            
               Acest acord cuprinzător între UE și Republica Coreea a fost primul de acest tip încheiat între UE și o țară asiatică. Acordul instituie un cadru juridic care reglementează diferite aspecte, de la dialogul politic periodic la cooperarea sectorială. Acesta pune în evidență hotărârea UE de a colabora cu Republica Coreea și de a aduce relațiile bilaterale la un nivel superior.
            
            
               Acordul consolidează cooperarea într-o gamă largă de domenii de politică, inclusiv drepturile omului, neproliferarea armelor de distrugere în masă, combaterea terorismului, lupta împotriva corupției și a criminalității organizate, comerțul, migrația, mediul, energia, schimbările climatice, transporturile, știința și tehnologia, ocuparea forței de muncă și afacerile sociale, educația, agricultura, asistența pentru dezvoltare, cultura etc. 
            
            
               În conformitate cu articolul 44 din acord, a fost instituit un comitet mixt alcătuit din reprezentanți ai membrilor Consiliului Uniunii Europene și reprezentanți ai Comisiei Europene, pe de o parte, și din reprezentanți ai Republicii Coreea, pe de altă parte. În cadrul comitetului mixt vor avea loc consultări în scopul de a facilita punerea în aplicare a acordului și de a urmări obiectivele generale ale acestuia, de a menține coerența globală a relațiilor și de a garanta funcționarea corectă a oricărui alt acord încheiat între părți. 
            
            
               Pentru a asista comitetul mixt în îndeplinirea sarcinilor sale și pentru a facilita discuțiile la nivel de experți cu privire la domeniile-cheie care se încadrează în sfera de aplicare a acordului, se sugerează să se instituie două grupuri de lucru specializate, desemnate după cum urmează: (1) grup de lucru specializat privind energia, mediul, schimbările climatice; (2) grup de lucru specializat privind contraterorismul. Într-un stadiu ulterior, pot fi instituite grupuri de lucru specializate suplimentare, cu acordul părților. 
            
            
               Ambele părți s-au angajat să pună în aplicare acordul în mod efectiv. Obiectivul prezentei propuneri este de a stabili poziția care urmează să fie adoptată de Uniunea Europeană în cadrul Comitetului mixt instituit în temeiul articolul 44 din acord în ceea ce privește (i) adoptarea regulamentului de procedură al Comitetului mixt și (ii) instituirea unor grupuri de lucru specializate și adoptarea mandatului acestora. Poziția Uniunii Europene se bazează pe proiectele de decizii ale Comitetului mixt, anexate la prezenta propunere.
            
            
               2016/0080 (NLE)
            
            
               Propunere de
            
            
               DECIZIE A CONSILIULUI
            
            
               privind poziția care urmează să fie adoptată de Uniune în cadrul Comitetului mixt instituit prin Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în legătură cu adoptarea regulamentului de procedură al Comitetului mixt, precum și cu instituirea unor grupuri de lucru specializate și adoptarea mandatului acestora
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolele 207, 212 și 218 alineatul (9),
            
            
               având în vedere propunerea Comisiei,
            
            
               întrucât:
            
            
               (1)Acordul-cadru dintre Uniunea Europeană și statele membre ale acesteia, pe de o parte, și Republica Coreea, pe de altă parte (denumit în continuare „acordul”) a intrat în vigoare la 1 iunie 2014.
            
            
               (2)Pentru a contribui la punerea în aplicare efectivă a acordului, cadrul său instituțional ar trebui să fie finalizat cât mai curând posibil prin adoptarea de către Comitetul mixt a regulamentului său de procedură.
            
            
               (3)În conformitate cu articolul 44 din acord, a fost instituit un comitet mixt pentru a asigura, printre altele, funcționarea și punerea în aplicare corespunzătoare a acordului.
            
            
               (4)Pentru a contribui la punerea în aplicare efectivă a acordului, ar trebui adoptat regulamentul de procedură al Comitetului mixt.
            
         
         
            
               (5)Poziția Uniunii în cadrul Comitetului mixt în ceea ce privește adoptarea regulamentului de procedură al respectivului comitet ar trebui să se bazeze pe proiectele de decizii ale Comitetului mixt anexate, 
            
            
               ADOPTĂ PREZENTA DECIZIE: 
            
            
               Articolul 1
            
            
               1.Poziția pe care urmează să o adopte Uniunea Europeană în cadrul Comitetului mixt instituit prin articolul 44 din Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în ceea ce privește: 
            
            
               adoptarea regulamentului de procedură al Comitetului mixt și
            
            
               instituirea unor grupuri de lucru specializate și adoptarea mandatului acestora,
            
            
               se bazează pe proiectele de decizii ale Comitetului mixt anexate la prezenta decizie.
            
            
               2.Reprezentanții Uniunii în cadrul Comitetului mixt pot conveni asupra unor modificări minore ale proiectelor de decizii fără a mai fi necesară o nouă decizie a Consiliului. 
            
            
               Articolul 2
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
      
    ---documentbreak--- 
      
         
               COMISIA EUROPEANĂ
            Bruxelles, 16.3.2016
            COM(2016) 147 final
            ANEXE
            la
            Propunerea deDECIZIE A CONSILIULUI
            privind poziția care urmează să fie adoptată de Uniune în cadrul Comitetului mixt instituit prin Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în legătură cu adoptarea regulamentului de procedură al Comitetului mixt, precum și cu instituirea unor grupuri de lucru specializate și adoptarea mandatului acestora
            
               
         
         
            
               ANEXA 1
            
            
               DECIZIA NR. 1/[2016] A COMITETULUI MIXT UE-REPUBLICA COREEA
                  din … 
                  de adoptare a propriului regulament de procedură
            
            
            
            
               COMITETUL MIXT UE-REPUBLICA COREEA, 
            
            
               având în vedere Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte (denumit în continuare „acordul”), în special articolul 44,
            
            
               întrucât:
            
            
               1.Acordul a intrat în vigoare la 1 iunie 2014.
            
            
               2.Pentru a contribui la punerea în aplicare efectivă a acordului, ar trebui adoptat regulamentul de procedură al Comitetului mixt.
            
            
            
               DECIDE: 
            
            
               Articol unic
            
            
               Se adoptă regulamentul de procedură al Comitetului mixt, astfel cum este prevăzut în anexa A.
            
            
            
               Adoptată la …, 
            
            
            
                  
                     
                     
                     
                     
                     Pentru Comitetul mixt
            
            
               UE-Republica Coreea
            
            
               Președintele
            
         
         
            
               
            
               ANEXA A 
            
            
               Regulamentul de procedură al Comitetului mixt
            
            
               Articolul 1
            
            
               Componență și președinție
            
            
               1.Comitetul mixt, instituit în conformitate cu articolul 44 din Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte („acordul”), își îndeplinește sarcinile astfel cum se prevede la articolul 44 din acord.
            
            
               2.Comitetul mixt este alcătuit din reprezentanți ai ambelor părți, la nivelul corespunzător. 
            
            
               3.Președinția comitetului mixt este asigurată în mod alternativ de fiecare dintre părți, pentru o perioadă de un an calendaristic. Înaltul Reprezentant al Uniunii pentru afaceri externe și politica de securitate sau ministrul afacerilor externe al Republicii Coreea prezidează Comitetul mixt prevăzut la articolul 44 din acord. Președintele poate delega autoritatea sa. 
            
            
               4.Prima perioadă începe la data primei reuniuni a Comitetului mixt și se încheie la data de 31 decembrie a aceluiași an.
            
            
               Articolul 2
            
            
               Reuniuni
            
            
               1.Comitetul mixt se reunește în mod normal o dată pe an. Reuniunea Comitetului mixt este convocată de președinte și are loc în mod alternativ la Bruxelles și la Seul, la o dată stabilită de comun acord. Sesiuni extraordinare ale Comitetului mixt pot avea loc la cererea uneia dintre părți, dacă părțile convin astfel.
            
            
               2.Comitetul mixt se întrunește în mod normal la nivel de înalți funcționari, cu excepția cazului în care părțile convin altfel.
            
            
               Articolul 3
            
            
               Publicitate
            
            
               Reuniunile Comitetului mixt nu sunt publice, cu excepția cazului în care se decide altfel. 
            
            
               Articolul 4
            
            
               Participanți
            
            
               1.Înaintea fiecărei reuniuni, președintele este informat, prin intermediul secretariatului, cu privire la componența prevăzută a delegației fiecărei părți. 
            
            
               2.Atunci când este cazul și cu acordul ambelor părți, pot fi invitați să participe la reuniunile Comitetului mixt experți sau reprezentanți ai altor organisme, în calitate de observatori sau pentru a oferi informații referitoare la un anumit subiect.
            
         
         
            
               Articolul 5
            
            
               Secretariatul
            
            
               Un reprezentant al Serviciului European de Acțiune Externă și un reprezentant al Ministerului Afacerilor Externe al Republicii Coreea exercită în comun funcțiile de secretari ai Comitetului mixt. Toate comunicările către și din partea președintelui Comitetului mixt sunt transmise secretarilor. Corespondența către sau din partea președintelui Comitetului mixt se poate face prin orice mijloc scris, inclusiv prin mesagerie electronică.
            
            
               Articolul 6
            
            
               Ordinea de zi a reuniunilor
            
            
               1.Președintele stabilește ordinea de zi provizorie a fiecărei reuniuni. Aceasta este transmisă celeilalte părți, împreună cu documentele relevante, cel târziu cu 15 zile înainte de începerea reuniunii. 
            
            
               2.Ordinea de zi provizorie cuprinde punctele prezentate președintelui cel mai târziu cu 21 zile înainte de începerea reuniunii. 
            
            
               3.Comitetul mixt adoptă ordinea de zi la începutul fiecărei reuniuni. Pe ordinea de zi pot fi înscrise puncte care nu figurează pe ordinea de zi provizorie, dacă ambele părți convin astfel.
            
            
               4.Președintele poate, cu acordul celor două părți, să reducă termenele menționate la alineatul (1) pentru a ține seama de cerințele unui caz particular.
            
            
               Articolul 7
            
            
               Proces-verbal
            
            
               1.Cei doi secretari redactează împreună un proiect de proces-verbal al fiecărei reuniuni, în mod normal în termen de 30 de zile calendaristice de la data reuniunii. Proiectul de proces-verbal se bazează pe un rezumat al concluziilor la care a ajuns Comitetul mixt, stabilit de către președinte. 
            
            
               2.Procesul-verbal se aprobă de ambele părți în termen de 45 de zile calendaristice de la data reuniunii sau până la o altă dată convenită de părți. Odată ce se ajunge la un acord privind proiectul de proces-verbal, două exemplare originale sunt semnate de către președinte și de către cei doi secretari. Fiecare parte primește un exemplar original. 
            
            
               Articolul 8
            
            
               Deliberări
            
            
               1.Când Comitetul mixt adoptă decizii sau recomandări, actele respective se intitulează „Decizia” sau „Recomandarea”, urmată de un număr de ordine, de data adoptării și de o descriere a obiectului. Fiecare decizie prevede data intrării sale în vigoare. Deciziile și recomandările Comitetului mixt se adoptă de comun acord între părți.
            
            
               2.Comitetul mixt poate să adopte decizii sau recomandări prin procedură scrisă, dacă cele două părți convin astfel. Prin acordul comun al părților, se poate prevedea un termen limită pentru finalizarea procedurii scrise, la sfârșitul căruia președintele Comitetului mixt poate declara, cu excepția cazului în care oricare dintre părți a comunicat contrariul, că s-a ajuns la un acord comun al părților.
            
            
               3.Deciziile și recomandările adoptate de Comitetul mixt se autentifică prin două copii autentice semnate de către președintele Comitetului mixt. 
            
            
               4.Fiecare parte poate hotărî în legătură cu publicarea deciziilor și a recomandărilor Comitetului mixt în propria publicație oficială.
            
            
               Articolul 9
            
         
         
            
               Corespondență
            
            
               1.Corespondența adresată Comitetului mixt se trimite secretarului oricăreia dintre părți, care, la rândul său, informează celălalt secretar. 
            
            
               2.Secretariatul asigură transmiterea corespondenței adresate Comitetului mixt către președintele comitetului și difuzarea sa, atunci când este cazul, ca documente menționate la articolul 10 din prezentul regulament de procedură.
            
            
               3.Secretariatul trimite părților corespondența din partea președintelui și, dacă este cazul, o difuzează ca documente menționate la articolul 10 din prezentul regulament de procedură.
            
            
               Articolul 10
            
            
               Documente
            
            
               1.Atunci când dezbaterile Comitetului mixt se bazează pe documente scrise, acestea sunt numerotate și transmise membrilor de către secretariat. 
            
            
               2.Fiecare secretar este responsabil pentru transmiterea documentelor către membrii corespunzători din partea Comitetului mixt aflată în atribuțiile sale, transmițând sistematic o copie a corespondenței către celălalt secretar.
            
            
               Articolul 11
            
            
               Cheltuieli
            
            
               1.Fiecare parte suportă cheltuielile rezultate în urma participării la reuniunile Comitetului mixt, în ceea ce privește cheltuielile cu personalul, cheltuielile de deplasare și diurnele, precum și cheltuielile poștale și de telecomunicații. 
            
            
               2.Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea.
            
            
            
               Articolul 12
            
            
               Modificarea regulamentului de procedură
            
            
               Regulamentul de procedură poate fi modificat prin acordul comun al părților, în conformitate cu articolul 8.
            
            
               Articolul 13
            
            
               Grupuri de lucru specializate
            
            
               1.Comitetul mixt poate decide să înființeze alte grupuri de lucru specializate, care să îl asiste în îndeplinirea sarcinilor sale.
            
            
               2.Comitetul mixt poate decide desființarea unui grup de lucru specializat, poate defini sau modifica mandatul acestuia sau poate institui alte grupuri de lucru specializate.
            
         
         
            
               3.Grupurile de lucru specializate prezintă un raport Comitetului mixt după fiecare reuniune. 
            
            
               4.Grupurile de lucru specializate nu au putere de decizie, dar pot prezenta recomandări Comitetului mixt.
            
            
               ANEXA 2
            
            
               DECIZIA NR. 2/[2016] A COMITETULUI MIXT UE-REPUBLICA COREEA
            
            
               din ….
            
            
               privind instituirea unor grupuri de lucru specializate
            
            
               și adoptarea mandatului acestora
            
            
            
               COMITETUL MIXT UE-REPUBLICA COREEA,
            
            
               având în vedere Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte („acordul”), în special articolul 44, precum și având în vedere articolul 13 din Regulamentul de procedură al Comitetului mixt,
            
            
               întrucât:
            
            
                (1)Pentru a permite desfășurarea de discuții la nivel de experți cu privire la domeniile-cheie care intră în sfera de aplicare a acordului, ar trebui instituite două grupuri de lucru specializate. Atât lista grupurilor de lucru specializate, cât și domeniul de activitate al acestora pot fi modificate, cu acordul părților.
            
            
               (2)În conformitate cu articolul 13 din Regulamentul de procedură al Comitetului mixt, Comitetul mixt poate institui grupuri de lucru specializate care să îi acorde asistență în îndeplinirea sarcinilor sale. 
            
            
            
               ADOPTĂ PREZENTA DECIZIE:
            
            
            
               Articol unic
            
            
            
               Se instituie grupurile de lucru specializate prevăzute în anexa A. Se stabilește mandatul grupurilor de lucru specializate în conformitate cu anexa B. 
            
            
         
         
            
               Adoptată la,
            
            
            
               Pentru Comitetul mixt UE-Republica Coreea
            
            
            
               Președintele
            
            
               
            
               Anexa A 
            
            
               Comitetul mixt UE-Republica Coreea
            
            
               Grupuri de lucru specializate
            
            
            
               (1)Grupul de lucru specializat privind energia, mediul, schimbările climatice
            
            
               (2)Grupul de lucru specializat privind contraterorismul.
            
            
            
            
               Anexa B
            
            
               Mandatul
               grupurilor de lucru specializate instituite în temeiul Acordului-cadru dintre Uniunea Europeană și statele sale membre, pe de o parte, și Republica Coreea, pe de altă parte
            
            
            
               Articolul 1
            
            
               În cadrul reuniunilor sale, fiecare grup de lucru specializat poate aborda punerea în aplicare a acordului în domeniile acoperite de grupul respectiv.
            
            
               Grupurile de lucru specializate pot discuta, de asemenea, subiecte sau proiecte specifice legate de domeniul de colaborare bilaterală relevant.
            
         
         
            
               Pot fi, de asemenea, aduse în discuție cazuri individuale, la solicitarea oricăreia dintre părți.
            
            
               Articolul 2
            
            
               Grupurile de lucru specializate își desfășoară activitatea sub autoritatea Comitetului mixt. Acestea raportează și transmit procesul-verbal și concluziile lor președintelui Comitetului mixt în termen de 30 de zile calendaristice de la fiecare reuniune.
            
            
               Articolul 3
            
            
               Grupurile de lucru specializate sunt formate din reprezentanți ai părților.
            
            
               Cu acordul părților, grupurile de lucru specializate pot invita experți la reuniunile lor și îi pot consulta în ceea ce privește anumite puncte specifice de pe ordinea de zi, după caz.
            
            
               Articolul 4
            
            
               Grupurile de lucru specializate sunt prezidate de către părți prin alternanță, în conformitate cu regulile privind președinția prin alternanță a Comitetului mixt. 
            
            
               Articolul 5
            
            
               Un reprezentant al Serviciului European de Acțiune Externă și un reprezentant al Ministerului Afacerilor Externe al Republicii Coreea exercită în comun funcțiile de secretari ai grupurilor de lucru specializate. Toate comunicările destinate grupurilor de lucru specializate se transmit celor doi secretari.
            
            
               Articolul 6
            
            
               Grupurile de lucru specializate se reunesc ori de câte ori circumstanțele impun acest lucru, cu acordul părților, la cererea scrisă a oricăreia dintre acestea. Locul și data fiecărei reuniuni se stabilesc de comun acord de către ambele părți.
            
            
               La primirea unei cereri de la una dintre părți privind convocarea unei reuniuni a unui grup de lucru specializat, secretarul celeilalte părți are la dispoziție 15 zile lucrătoare pentru a răspunde.
            
            
               În cazuri de urgență deosebită, reuniunile grupurilor de lucru specializate pot fi convocate într-un termen mai scurt, cu acordul ambelor părți.
            
            
               Înaintea fiecărei reuniuni, președintele este informat în legătură cu componența prevăzută a delegațiilor ambelor părți.
            
            
               Reuniunile grupurilor de lucru specializate sunt convocate în comun de către cei doi secretari.
            
            
               Articolul 7
            
            
               Punctele de inclus pe ordinea de zi sunt prezentate secretarilor cu cel puțin 15 zile lucrătoare înainte de data reuniunii grupului de lucru specializat în cauză. Documentația aferentă este pusă la dispoziția secretarilor cu cel puțin 10 zile lucrătoare înainte de reuniune. Secretarii vor comunica proiectul de ordine de zi cel târziu cu cinci zile lucrătoare înainte de reuniune. Ordinea de zi se finalizează cu acordul ambelor părți. În cazuri excepționale, pot fi înscrise puncte pe ordinea de zi într-un termen mai scurt, dacă părțile sunt de acord.
            
            
               Articolul 8
            
            
               Pentru fiecare reuniune se întocmește un proces-verbal.
            
         
         
            
               Sub rezerva adoptării unei decizii contrare, reuniunile grupurilor de lucru specializate nu sunt publice.